Csillagközi BTK

Ez a cikk a 717-A szupercsapat nevű kis világban érvényes büntetőtörvénykönyvről szól.

## A csillagközi büntetőtörvénykönyv

A CSKNSZ-ben nagy hangsúlyt fektetnek a nők és a gyermekek, illetve a fajok közti különbségek csökkentésére. A legsúlyosabb büntetéseket általában azokra szabják ki a bíróságok, akik nőket, gyermekeket, időseket vagy cselekvőképteleneket, fogyatékkal élőket bántalmaznak fizikailag vagy szexuálisan. Ebben a két esetben a legenyhébb büntetés is hetven év börtön (áldozatonként). A lelki bántalmazás esetében a bíróság mérlegelhet és hozhat enyhébb ítéletet. Ezek az ún. VI-os szintű bűncselekmények, ugyanis a BTK hét kategóriára osztja a bűncselekményeket, pontosabban ebből hat kategória érinti a 717-eseket, mivel a hetedik már a hadbíróságok ügye, ugyanis az a háborús bűnök szintje, és már magasabb szintű eljárást igényel.

**A kategóriák a következők:**

I. Szabálysértések, kisebb közlekedési áthágások. Példák: gyorshajtás, bliccelés a tömegközlekedésen. Ezeket az eseteket az elkövetők általában megúszhatják pénzbírsággal. Ha nem tudnak fizetni, napokban átszámítva le kell ülniük.

II. Ide tartozik minden magasabb mértékű közlekedési áthágás, mint pl. cserben hagyás vagy fogyatékosságot, bénulást okozó, esetleg halálos áldozattal járó baleset okozása. A legfontosabb mérték itt azonban az 1000 dollárt meg nem haladó lopás, rablás. Példák: bolti chips lopás, zsebelés. A bíróság itt már kiszabhat 1-3 év közötti börtönbüntetést bizonyos esetekben, azonban a sértett megegyezhet az elkövetővel a kárpótlás összegében, így a büntetés ezzel kiváltható. Ha a rablás fegyverrel történik, az súlyosbító körülménynek számít.

III. 1000 dollárt meghaladó rablások. Példák: Bankrablás, autólopás. Itt az eltulajdonított összeg/érték alapján szabják meg a büntetés mértékét.

*Súlyosbító körülmény II-es és III-as kategóriában pl.: lőfegyver használata hatósági személyek ellen vagy a túszejtés, közlekedési áthágásoknál a súlyosabb balesetek okozása (akár jogsi nélkül, ez értendő űrhajós és autós közlekedésre is)*

IV. Kiberbűnözés, csalás, adócsalás, ipari kémkedés, sikkasztás, korrupció, rágalmazás, becsületsértés (ez mértéktől függően sorolható az alsó kategóriába is). Ide tartoznak a hackerek által elkövetett bűncselekmények, az adóügyi csalások, illetve a csillagközi törvény bünteti az ipari kémkedést is. Ezt a kategóriát az eset súlyosságától függően büntethetik 15-20 évvel is.

A IV. kategóriában és attól feljebb már nincsenek elévülő esetek! Alatta bizonyos esetekben elévülhetnek az ügyek.

*Súlyosbító körülmény lehet pl.: gyermekvédelmi, nevelési, oktatási intézményre szánt állami pályázati pénz elsikkasztása vagy ha valaki hatósági személyként kenőpénzt fogad el.*

V. Halálos áldozattal vagy csonkolással járó bűncselekmények, illetve kísérlet ezek elkövetésére. Egy gyilkost minimum húsz évre csuknak le, azonban a kegyetlenség mértéke természetesen itt is mérvadó. A különös kegyetlenség kategóriájába eső gyilkosság életfogytiglannal büntetendő. Ettől a szinttől kezdve a tárgyalások zártak, és a médiának is csak engedéllyel nyilatkozhatnak a hatóságok. *Súlyosbító körülmény lehet pl.: rasszista indíték (földönkívüli fajjal vagy emberi raszszal szemben is), hatósági vagy közfeladatot ellátó személy megölése*

VI. Nőkkel, gyermekekkel és/vagy cselekvőképtelen (pl. fogyatékkal élő) személyekkel szemben elkövetett bántalmazás, erőszak vagy bármi nemű szexuális erőszak. A legkeményebben büntetendő kategória. Amennyiben bebizonyosodik valakiről, hogy fizikailag bántalmazta vagy szexuálisan erőszakos volt egy gyermekkel, esetleg nővel/de akár férfival szemben is, úgy az illetőt minimum hetven évre elzárhatják (áldozatonként). A legtöbb bíró azonban az életfogytiglan mellett szokott dönteni.

[VII. Háborús bűnök, népirtás, tömegpusztító fegyverek illegális használata. Ez már katonai kategória, így a Csillagközi Terrorelhárítás és Belső Ügyosztály kirendelt hadbírósága intézkedik ez ügyben. Erre remek példa az, amit a 611-es Légió művelt a Dareiosz XXI-esen.]

**Fontos szabály, hogy az ügynököknek III-as szintű eset gyanúja esetén NEM kell házkutatási parancs, bemehetnek a magánlakásokba, csak a rádión kell engedélyt kérniük!**

## Ártatlanság vélelme, illetve az ügyvédi rendszer IV-es szint felett

Az ártatlanság vélelme itt is megillet mindenkit, ám az V-ös és VI-os szint esetében más az ügyvédi eljárás, mint az enyhébb eseteknél. Mikor a bíróságon prezentálja az ügyész a perdöntő bizonyítékokat, ott véget ér az ügyvéd munkája, és köteles távozni a bíróságról, ugyanis a tettest ennek kimondása után már nem illeti meg az ártatlanság vélelme. Mivel tévedések előfordulhatnak, így a BTK alaposan definiálja, hogy mi számít perdöntő bizonyítéknak. A bíróság tévedése esetén természetesen nagy összegű kárpótlásokat lehet követelni.